Meelis Kaldalu

Meelis Kaldalu (sündinud 10. novembril 1980) on Eesti poliitaktivist, kes osales 2013. aasta Eesti Vabariigi aastapäeva kätlustseremoonial, kus ta esines provokatsioonidega rahvaalgatuse seadustamise nimel. 
Ta lõpetas 1999. aastal Hugo Treffneri Gümnaasiumi.
Meelis Kaldalu oli Eesti Piraadipartei liige.
Kaldalu on olnud tegev ka Tartu Ülikooli üliõpilasesinduses. Üliõpilasesinduse valimiskampaania raames nõudis Kaldalu tudengitele rohkem õigusi.
Rahvakogu liikmena sai ta esiteks laialdast kajastust ettepanekuga seadustada Piirissaarel kanepi kasvatamine ja tarvitamine. Lisaks sellele korraldas ta Eesti Vabariigi 95. aastapäeva tseremoonial kunstilise performance'i, millega esitas rea president Toomas Hendrik Ilvese aastapäevakõnele vastanduvaid provokatsioone rahvaalgatuse seadustamise nimel.
Riigikogu lahtiste uste päeval 23. aprillil 2013 varastas Toompealt elektroonilise hääletamise komisjoni ruumist arvuti. Ta põhjendas oma tegu sooviga näitlikustada elektroonilise hääletamise riiklike kontrollmehhanismide nõrkusi.
2. septembril teatas Meelis Kaldalu Youtube videos, et palub Suurbritannias poliitilist varjupaika.
Ta levitab Tartus ajalehte Rahvuslik Teataja. Teda on vangistatud Eesti Rahvusringhäälingule tehtud pommiähvarduse tõttu.

Performance kätlustseremoonial

Meelis Kaldalul avanes võimalus presidendi vastuvõtule pääseda ühe kutsutu kaaslasena. Kaldalu otsustas süllesadanud võimalusest protestiaktsiooni teha, mille peale kutse saanud noor daam loobus. Kaldalu aga otsustas sellegipoolest kohale minna. Ta sisenes presidendi vastuvõtule rahvariietes, mille linase särgi esiküljel oli Tartu stencil-kunstniku Von Bombi töö Let's JOKK seeriast kujutades Euroopa Komisjoni transpordivolinik Siim Kallast, seljal aga paragrahvimärk ja number "1", mis viitas Põhiseaduse esimesele paragrahvile, mille järgi kõrgeima võimu kandja Eestis on rahvas. Kaldalu kätles küll presidenti, kuid jättis presidendi abikaasa väljasirutatud käe tähelepanuta. Naisterahva kätlemisest keeldumine põhjustas hiljem ajakirjanduses palju imestamist, enamjaolt peeti tegu lihtsalt matslikkuseks. Seda enam, et tegu oli kutsumata külalisega. Kaldalu ise aga esitas järgnevatel päevadel mitmeid erinevaid, ajas aina muutuvaid põhjendusi oma käitumisele.
Järgnevates kommentaarides meediale rõhutas Kaldalu, et tuli vastuvõtule otse vahetult enne tseremooniat toimunud rahvaalgatusmarsilt, kurtis, et Rahvakogu liikmeid ei olnud vastuvõtule kutsutud ning et tema soovile lasta end esitleda "härra Meelis Kaldalu" tiitli asemel "Rahvakogu liige Meelis Kaldalu" nime all ei tulnud presidendi kantselei vastu.
Meedia reageeris Kaldalu aktsioonile kogu skaalal alates hukkamõistust kuni soovituseni anda talle noore kultuuritegelase preemia. Kaldalu annetas oma performance'i tarvis valmistatud hame Eesti Rahva Muuseumile, mis loodab seda mõne näituse komplekteerimisel kasutada.
Eesti Piraadipartei esines Kaldalu aktsiooni järel avaldusega, milles distantseeris end tema aktsioonist ning soovitas tal Evelin Ilvese käest vabandust paluda.

Valimiskomisjoni arvuti juhtum

23. aprillil 2013 külastas Kaldalu lahtiste uste päeva raames Riigikogu ja võttis pealtvaatajana osa Teabekeskuse ruumides toimunud viktoriinist. Tualetti otsides sattus ta 2012. aasta lõpus Vabariigi Valimiskomisjoni juurde moodustatud elektroonilise hääletamise komisjoni koosolekusaali. Enda sõnul oli tema soov täismahus tutvuda 8. jaanuaril 2013 aset leidnud komisjoni istungi protokolliga, mis on avalikult kätte saadav ainult visandlikus vormis. Suutmata logida sisse saalis asunud lauaarvutisse, võttis ta selle koju kaasa. Ta põhjendas oma tegu katsega tõmmata avalikkuse tähelepanu Vabariigi Valimiskomisjoni praktikale e-valimiste suunas avaldatud kriitikat tõrjuda. Kolm nädalat hiljem, 14. mail, ilmus Kaldalu koos Valimiskomisjoni arvutiga meediaportaal Delfi toimetusse. Kui seni polnud keegi arvuti saatuse vastu huvi tundnud, siis juba sama päeva õhtul alustati kriminaalasi, ning politsei asus Kaldalut aktiivselt taga otsima. 17. mail kuulutati Kaldalu tagaotsitavaks. 22. mail sisenes Meelis Kaldalu koos Valimiskomisjoni kadunud arvutiga Riigikokku, kus ta politsei poolt kinni peeti ja 48 tunniks vahi alla võeti. Eelnevalt oli ta välja saatnud avaliku pöördumise, kus ta kirjeldas ja ka mõtestas oma aktsiooni. 6. augustil teatati, et kriminaalasi lõpetatakse kohtupsühhiaatrilise ekspertiisi tõttu.
Piraadipartei avaldas 15. mail oma kodulehel pressiteade, kus teatas kavatsusest Kaldalu välja heita. Kaldalu heideti Piraadiparteist välja 20. juunil 2013.  Väljaheitmise otsese ajendina toodi välja libapressiteade, mille aluseks oli Kaldalu võtnud juhatuse koostatud pressiteate kavandi, kuid lisanud sinna ennast soodsamas valguses näitavat infot, sealhulgas omapoolse kommentaari.  Pressiteate sisu puudutas Piraadipartei 15. juunil 2013 toimunud üldkoosoleku otsust Kaldalut mitte heita välja.
Meelis Kaldalu vabanes Tartu vanglast 22. detsembril 2017.